Vuurwapens: Noodweer, dra en bêre - Jy en die RegJy en die Reg
Tuis › Artikels › Vuurwapens: Noodweer, dra en bêre
Vuurwapens: Noodweer, dra en bêre
Daar is talle gevare in Suid-Afrika en aanvalle op huise en plase is lewensbedreigende risiko's waarmee baie mense te kampe het.
Een moontlike (en doeltreffende) manier om die booswigte af te weer en jou en jou gesin te beskerm, is om jou vuurwapen gebruik.
Marnus Kamfer, regs- en risikobestuurder by die burgerregte-organisasie AfriForum se Gemeenskapsveiligheid-afdeling, sê alvorens jy uit noodweer kan optree, moet sekere voorwaardes nagekom word. Eerstens, 'n persoon kan homself andere of regsbelang verdedig teen 'n aanval wat reeds begin het indien só 'n aanval onmiddellik, dreigend en aanhoudend is. Die aanval moet ook wederregtelik (verkeerd) van aard wees.
"Die ander vereiste is dat die afweerhandeling noodsaaklik is om die bedreigde belang te beskerm. Dit moet ook teen die aanvaller gerig wees, asook redelik proporsioneel tot die aanval wees en nodig om die aanval te stop. Laastens, die handeling moet ook nog nie afgeloop wees nie."
Hoe moet wapens aan jou gedra word? Volgens Kamfer bepaal art. 84 van die Wet op Beheer van Vuurwapens (Wet 60 van 2000) op watter wyse vuurwapens gedra mag word.
"In die geval van 'n handwapen mag geen persoon 'n vuurwapen in 'n openbare plek dra indien dit nie in 'n holster of soortgelyke houer is wat ontwerp, vervaardig of aangepas is vir die dra van 'n handwapen en aan sy persoon geheg is nie; die vuurwapen moet ook te alle tye bedek wees. Dit moet andersins in 'n rugsak of soortgelyke houer gebêre wees, maar die draer moet te alle tye direkte beheer oor die vuurwapen hê."
In die geval van 'n ander vuurwapen, moet dit gedra word in 'n houer wat vir die dra van 'n vuurwapen ontwerp, vervaardig en aangepas is, en die draer moet weereens te alle tye direkte beheer oor die vuurwapen hê.
Kamfer sê indien 'n vuurwapen nie onder die eienaar se direkte beheer of aan sy of haar persoon is nie, moet dit gebêre word in 'n kluis of ander dergelike bergplek wat aan die regulasies van die wet voldoen. "Indien dit nie gedoen word nie, kom dit neer op 'n misdryf."
"Ingevolge art. 120(8) van die wet is 'n persoon skuldig aan 'n oortreding indien hy of sy versuim om sy of haar vuurwapen of een wat in sy of haar wettige besit is in 'n voorgekrewe kluis, brandkluis of toestel vir die beveiliging van die wapen toe te sluit. Andersins moet die wapen aan sy of haar persoon gedra word of ten volle onder sy of haar regstreekse beheer wees."